b'\n_START_ARTICLE_\nV\xc3\xa4inj\xc3\xa4rv\n_START_SECTION_\nMaantietoa\n_START_PARAGRAPH_\nJ\xc3\xa4rvi sijaitsee Pandiveren yl\xc3\xa4ng\xc3\xb6n etel\xc3\xa4osassa Ervitan ja V\xc3\xa4inj\xc3\xa4rve kylien l\xc3\xa4hell\xc3\xa4 it\xc3\xa4-l\xc3\xa4nsi-suuntaisessa matalassa laaksossa. J\xc3\xa4rven pinta-ala on 36\xc2\xa0ha ja se on 1,4 kilometri\xc3\xa4 pitk\xc3\xa4 ja 450 metri\xc3\xa4 leve\xc3\xa4. Luontaisia saaria on vain yksi ja sen pinta-ala on 0,33 ha, mutta l\xc3\xa4nsip\xc3\xa4\xc3\xa4n niemi on katkaistu toiseksi saareksi. J\xc3\xa4rven keskisyvyys on 5,6 metri\xc3\xa4 ja sen tilavuudeksi on arvioitu 0,00232\xc2\xa0km\xc2\xb3 eli 2,32 miljoonaa m\xc2\xb3. Siihen laskee ojia laajalta alueelta, jonka pinta-ala on 26 km\xc2\xb2. Sen laskuoja on V\xc3\xa4inj\xc3\xa4rve oja, joka l\xc3\xa4htee j\xc3\xa4rven it\xc3\xa4p\xc3\xa4\xc3\xa4st\xc3\xa4 ja joka yhtyy Preedi j\xc3\xb5geen 800 metrin j\xc3\xa4lkeen. _NEWLINE_J\xc3\xa4rven rantaviivan pituus on 4,6 kilometri\xc3\xa4 ja rannat ovat mets\xc3\xa4- tai puistoaluetta. J\xc3\xa4rven pohjois- ja lounaispuolen pellot ovat vaikuttaneet ojiensa takia j\xc3\xa4rven rehev\xc3\xb6itymiseen. Oman osansa on antanut kaakkoispuolen turpeentuotantoalue. Vesi on kirkasta ja pohjoisrannalle on kunnostettu uimaranta, jossa on hyppytornikin.\n_START_SECTION_\nJ\xc3\xa4rven luokittelu ja ekologia\n_START_PARAGRAPH_\nJ\xc3\xa4rvi on Vesipolitiikan puitedirektiivin (VPD) (viroksi Veepoliitika Raamdirektiivi, (VRD)) luokituksen (VRD 3) mukaan veden kovuuden osalta keskikova j\xc3\xa4rvi, jonka vesimassa l\xc3\xa4mp\xc3\xb6tilakerrostuu (viroksi keskmise karedusega kihistunud veega j\xc3\xa4rv)._NEWLINE_J\xc3\xa4rvi luokitellaan limnologisesti samanaikaisesti sek\xc3\xa4 kovavetiseksi j\xc3\xa4rveksi ett\xc3\xa4 miksotrofiseksi j\xc3\xa4rveksi  (viroksi kalgiveeline miksotroofne tai kalgiveeline segatoiteline, KM). Silloin j\xc3\xa4rven veden kalkkipitoisuus on joko keskikorkea tai korkea ja sen ravinnepitoisuudet ovat korkeat. J\xc3\xa4rvi on t\xc3\xa4ll\xc3\xb6in rehev\xc3\xb6itynyt. J\xc3\xa4rven vedess\xc3\xa4 on my\xc3\xb6s korkea humuspitoisuus.\n_START_SECTION_\nLuontoarvoja\n_START_PARAGRAPH_\nJ\xc3\xa4rven vesi on nyky\xc3\xa4\xc3\xa4n selke\xc3\xa4\xc3\xa4, mik\xc3\xa4 voi olla seurausta kuormituksen v\xc3\xa4henemisest\xc3\xa4 ja j\xc3\xa4rven pohjassa olevien l\xc3\xa4hteiden yhteisvaikutuksesta. Veden n\xc3\xa4k\xc3\xb6syvyys on 2,5\xe2\x80\x933 metri\xc3\xa4. J\xc3\xa4rvest\xc3\xa4 saadaan varsin isoja kaloja. Yleisimm\xc3\xa4t lajit ovat hauki, ahven, ruutana, suutari ja lahna. J\xc3\xa4rvelt\xc3\xa4 voi vuokrata veneit\xc3\xa4.'